বলিউডে বইছে বিবাহ-বাতাস। রণবীর-দীপিকা, প্রিয়ঙ্কা-নিকের বিয়ে খুব শীগগির। কানাঘুষো শোনা যাচ্ছে তাড়াতাড়ি গাঁটছড়া বাঁধবেন আলিয়া-রণবীর কপূর ও মালাইকা অরোরা ও অর্জুন কপূরও।এবার ‘ব্রাইড টু বি’-র তালিকায় নতুন সংযোজন সুস্মিতা সেন। 
বেশ কিছুদিন ধরেই গুঞ্জন, মিস ইউনিভার্স এখন ১৪ বছরের ছোট রোহমান শলের সঙ্গে সম্পর্কে রয়েছেন। এক সর্বভারতীয় সংবাদমাধ্যমের প্রতিবেদন থেকে জানা গিয়েছে, সম্প্রতি সুস্মিতাকে রোহমান বিয়ের প্রস্তাব দিয়েছেন। সেই প্রস্তাব সুস্মিতা মেনেও নিয়েছেন বলে খবর। ২০১৯-এর শীতের মরসুমেই নাকি চার হাত এক হবে সুস্মিতা ও রোহমানের। 

এই বিষয়ে অন্যান্য খবর

তাজ মহলের সামনেই প্রেমিকের নাম ঘোষণা করলেন সুস্মিতা


প্রতিবেদনটি থেকে জানা গিয়েছে, সুস্মিতা ও রোহমান গত দু’মাস ধরে সম্পর্কে রয়েছেন। দু’জনের পরিচয় একটি ফ্যাশন শো থেকে। বেশ কিছুদিন সম্পর্ক নিয়ে গুঞ্জন চলার পরে, প্রাক্তন মিস ইউনিভার্স প্রকাশ্যে আনেন,  তাঁরা সম্পর্কে আছেন। এখন দু’জনে ব্যস্ত রয়েছেন বিয়ের তারিখ ঠিক করতে। এবারের দীপাবলিতে সুস্মিতা দুই মেয়ে রেনি, আলিশা ও প্রেমিক রোহমানের সঙ্গেই সময় কাটিয়েছেন।